লালগোলা বিডিও কোয়ার্টারে দুষ্কৃতী হামলা

মুর্শিদাবাদ: রাতের অন্ধকারে দুষ্কৃতীদের হামলায় তীব্র উত্তেজনা ছড়াল লালগোলায় (Lalgola)। অভিযোগ, বৃহস্পতিবার গভীর রাতে একদল দুষ্কৃতী মুখ ঢেকে লালগোলার বিডিও কোয়ার্টারের গেটের বাইরে থেকে বড় বড় ইট ছুঁড়তে থাকে। মুহূর্তের মধ্যে কোয়ার্টারের জানালা ও দেওয়ালে বৃষ্টির মতো পড়তে থাকে ইট-পাটকেল (District News)।

স্থানীয় সূত্রে খবর, ওই কোয়ার্টারেই থাকেন লালগোলার বিডিও, যুগ্ম বিডিও সহ একাধিক সরকারি আধিকারিক তাঁদের পরিবার নিয়ে। গত এক মাসে একাধিকবার এই কোয়ার্টারকে লক্ষ্য করে দুষ্কৃতীরা ইট-পাটকেল ছুঁড়েছে বলে অভিযোগ উঠেছে। বৃহস্পতিবার রাতের ঘটনাটি সিসিটিভি ফুটেজেও স্পষ্ট ধরা পড়েছে। ভিডিওটি ইতিমধ্যেই সোশ্যাল মিডিয়ায় ভাইরাল হয়েছে।

আরও পড়ুন: মহকুমা শাসকের অফিসে পোস্টার হাতে বিক্ষোভ

ঘটনার পর আতঙ্কিত বিডিও সহ অন্যান্য আধিকারিকেরা লালগোলা থানায় লিখিত অভিযোগ দায়ের করেছেন। পরিবারের নিরাপত্তা নিয়েও দুশ্চিন্তায় রয়েছেন তাঁরা। পুলিশ সূত্রে জানা গেছে, ঘটনার তদন্ত শুরু হয়েছে। দুষ্কৃতীদের সনাক্ত করতে সিসিটিভি ফুটেজ খতিয়ে দেখা হচ্ছে। পাশাপাশি গোটা এলাকায় নিরাপত্তা বাড়ানো হয়েছে।

ক্রমাগত হামলায় ক্ষোভে ফুঁসছেন সরকারি আধিকারিকেরা। তাঁদের বক্তব্য, “প্রতিনিয়ত এমন পরিস্থিতিতে পরিবার নিয়ে থাকা সম্ভব নয়। অবিলম্বে কঠোর ব্যবস্থা নিতে হবে।”